Amalienbad
Des Amalienbad is a Hall'nbåd im 10. Weana Beziak Favoritn aum Reumannplåtz.

In de Joahr' von 1923 bis 1926 is des Båd baut wuan, und zwoa  nåch de Plän' von de zwaa'r Architekt'n Karl Schmalhofer und Otto Nadel. De Stafiguan aun da Vuadaseit'n håt da Büidhaua Karl Stemolak (1875–1954) g'schåff'n, de keramisch'n Flies'n von da Innaneirichtung san in de kunstkeramisch'n Weakstätt'n Brüder Schwadron heag'stöit wua'n.

Den Nauman Amalienbad håt des Båd nåch da 1926 g'stuabanan Weana Gemeinderätin Amalie Pölzer kriagt.

Des Amalienbad is bei seina Eaöffnung ans von de greßt'n Bäda in Eiropa g'wes'n und håt Plåtz füa rund 1300 Bådegäst g'håbt. De Architekt'n hau'm si ois Vualåg de remisch'n Therman g'numma, de Innanausståttung is im Art-Déco-Stil g'hoit'n. Üwa da groß'n Schwimmhåll'n woa'r a beweglich's Glåsdåch und rund um's Beck' san Tribünan g'wes'n, Des Dachl håt ma  in nua drei Minut'n mechanisch aufschiab'n könna.

Im Zweit'n Wöitkriag is des Båd duach Bomb'n schwea beschädicht und nua no in ana wenicha aufwendich'n Variant'n wieda heag'stöit wua'n. Von 1979 bis 1986 håt's a gewoitiche Genaräusanierung geb'n.

De Bädavawoitung von da Magistratsåbteulung 44 is im Amalienbad z'haus.

Literatua 
 Werner Schubert: Favoriten, Verlag Beziaksmuseum Favoritn, Wien 1992; S. 92.
 Christine Klusacek/Kurt Stimmer: Favoriten. Zwischen gestern und morgen, Mohl Verlag, Wien 2004, ISBN 3-901781-38-1; S 181-185.
 Maria Kinz: Lebenswertes Favoriten, J&V Edition Wien, Wien 1992, ISBN 3-85085-083-0; S 145.

im Netz 

 wien.gv.at - Städtisches Bad Amalienbad
 Wien Geschichte Wiki - Amalienbad

Beleg 

Hygiene
Alltagskultur
Favoritn
Bauwerk in Wien
Artikel auf Wienerisch